בראד פיט

ויליאם בראדלי "בראד" פיט (באנגלית: William Bradley "Brad" Pitt; נולד ב-18 בדצמבר 1963) הוא שחקן ומפיק קולנוע וטלוויזיה אמריקאי, אשר זכה לפרסים שונים, כולל פרס אוסקר, פרס באפט"א ושני פרסי גלובוס הזהב עבור משחקו, בנוסף לפרס אוסקר נוסף, פרס באפט"א נוסף, פרס גלובוס הזהב נוסף, ופרס אמי כמפיק תחת חברת ההפקה שלו, Plan B Entertainment. כאיש ציבור, פיט נחשב לאחד האנשים החזקים והמשפיעים ביותר בתעשיית הבידור האמריקאית. במשך שנים רבות הוא כונה כאיש האטרקטיבי ביותר בעולם על ידי כלי תקשורת שונים, וחייו האישיים זכו לפרסום רחב. פיט נולד בעיירה שוני, אוקלהומה שבארצות הברית, למשפחה נוצרית-בפטיסטית ממוצא בריטי. גדל בספרינגפילד, מיזורי. אמו, ג'יין אטה (לבית הילהאוס), הייתה יועצת בבית ספר, ואביו, ויליאם אלבין פיט, היה בעלים של חברת הובלות. לפיט שני אחים צעירים ממנו, דאגלס וג'ולי ניל. בבית הספר היה פעיל בנבחרות גולף, שחייה וטניס, במועצת התלמידים, בהפקות מחזות זמר של התיכון וגם היה נער מקהלה בכנסייה. לאחר שסיים את לימודיו בבית הספר החל ללמוד עיתונאות באוניברסיטת מיזורי, אך עזב טרם קבלת התואר כדי לנסות את מזלו בהוליווד. לפני שהחל לשחק, עבד פיט בעבודות כגון נהיגת לימוזינות, הובלות, ופרסום רחוב של רשת מסעדות בתחפושת תרנגולת. קריירת המשחק של פיט התחילה ב-1987, כאשר החל לקבל תפקידים קטנים בסרטים כגון "ללא מוצא" ובסדרות טלוויזיה פופולריות כמו "דאלאס", "שלושים ומשהו", "להתבגר ולהתגבר" ו"רחוב ג'אמפ 21". בשנת 1988 קיבל את תפקידו הראשי הראשון בסרט קולנוע "הצד האפל של השמש". צילומי הסרט, שנערכו ביוגוסלביה, התעכבו עקב המלחמה שפרצה במדינה, והוא יצא לאקרנים רק ב-1996. בשנת 1990 שיחק את דמותו של בילי קנטון, מכור לסמים בסרט הטלוויזיה "נערה נבגדת" אשר הוקרן ברשת NBC. ב-1991 השתתף בסרט הפשע של רידלי סקוט "תלמה ולואיז", בתפקיד של טרמפיסט סקסי המפיל את צמד הגיבורות ברשתו. התפקיד העניק לו הכרה בינלאומית. ב-1992 שיחק בסרט הביוגרפי "נהר זורם ביניהם". ב-1994 שיחק ערפד בסרט האימה "ראיון עם הערפד". בשנת 1995 שיחק בסרטים "שבעה חטאים" ו"12 קופים". על משחקו בסרט השני, היה פיט מועמד לפרס האוסקר לשחקן המשנה הטוב ביותר, וזכה בפרס סאטורן ובפרס גלובוס הזהב. באותה שנה, הוא נבחר על ידי מגזין הקולנוע הבריטי כאחד מ-25 כוכבי הקולנוע הסקסיים של כל הזמנים. בנוסף לכך פיט נבחר פעמיים לגבר הסקסי ביותר בעולם על ידי מגזין פיפל האמריקאי, ויחד עם ג'ורג' קלוני הוא היחיד שקיבל תואר זה פעמיים בעיתון זה. בשנת 1996 שיחק בסרט "סליפרס" לצידו של רוברט דה נירו. ב-1998, כיכב בסרט הפנטזיה "לפגוש את ג'ו בלאק". בשנת 1999 שיחק בסרט "מועדון קרב" את דמותו של טיילר. כדי להתכונן לתפקיד, למד פיט אגרוף, טאקוונדו וגראפלינג. פריימרת הסרט התקיימה בפסטיבל הסרטים של ונציה. הסרט זכה לביקורות מהללות. בשנת 2000 שיחק פיט בסרט "סנאץ'" של הבמאי הבריטי גיא ריצ'י. ב-2001 שיחק ב"אושן 11" ובסרטי ההמשך "אושן 12" (2004) ו"אושן 13" (2007). בשנת 2004 שיחק בסרט "טרויה", וב-2005 כיכב בסרט "מר וגברת סמית'" לצד אנג'לינה ג'ולי שהפכה בהמשך לבת זוגו. בשנת 2006 כיכב בסרט "בבל". ב-2008 שיחק בסרטים "לקרוא ולשרוף" ו"הסיפור המופלא של בנג'מין באטן". בשל משחקו בסרט השני, היה מועמד לפרס האוסקר לשחקן הטוב ביותר. בשנת 2009 שיחק בסרטו עטור השבחים של קוונטין טרנטינו "ממזרים חסרי כבוד". בשנת 2010 דיבב את דמותו של מטרו-מן בסרט האנימציה "מגה-מוח". בשנת 2012 שיחק בסרטו של בנט מילר "מאניבול", והיה מועמד על תפקידו לפרס אוסקר לשחקן הטוב ביותר וכן לפרס גלובוס הזהב. בשנת 2013 זכה כמפיק בפרס האוסקר לסרט הטוב ביותר, עבור הסרט "12 שנים של עבדות", שאותו הפיק ובנוסף הופיע בו בתפקיד משנה. ב-2014 כיכב בסרט המלחמה "זעם" לצד שיה לה-באף. ב-2015 שב לשחק לצד אשתו אנג'לינה ג'ולי בסרט "ליד הים". בשנת 2016 שיחק בסרטו של רוברט זמקיס "בעלי ברית" לצידה של מריון קוטיאר. בשנת 2019 שיחק בסרטו התשיעי של קוונטין טרנטינו, "היו זמנים בהוליווד" לצידו של לאונרדו דיקפריו, עליו גם זכה בפרס האוסקר לשחקן המשנה הטוב ביותר, בפרס גלובוס הזהב לשחקן המשנה הטוב ביותר ובפרס גילדת שחקני המסך לשחקן המשנה הטוב ביותר. ביולי 2021 החל פיט בצילומים לסרט "בבילון" של הבמאי זוכה האוסקר דמיאן שאזל. הסרט יצא לאקרנים בדצמבר 2022, ובאותה שנה יצא גם הסרט "העיר האבודה" בו השתתף. בפברואר 2023 פרסם מגזין פורבס כי פיט מדורג במקום השישי ברשימת "אנשי הבידור המרוויחים ביותר" לשנת 2022 עם כ-100 מיליון דולר, כשחלק ניכר מהכנסותיו הגיעו מרווחי חברת ההפקה שלו, Plan B. בתחילת שנות ה-90 יצא פיט עם השחקנית ג'ולייט לואיס. בין השנים 1994–1997, פיט ניהל מערכת יחסים עם השחקנית גווינת' פלטרו. ב-1998, החל לצאת עם השחקנית ג'ניפר אניסטון. ב-29 ביולי 2000 הם נישאו וב-7 בינואר 2005 התגרשו. משנת 2005 בת זוגו הייתה השחקנית אנג'לינה ג'ולי. לזוג נולדה בת ב-27 במאי 2006, וזוג תאומים ב-12 ביולי 2008. בנוסף, לפיט ולג'ולי שלושה ילדים מאומצים. ב-13 באפריל 2012, לאחר שבע שנות זוגיות הודיעו בראד פיט ואנג'לינה ג'ולי על אירוסיהם. הם נישאו לבסוף ב-23 באוגוסט 2014 בחתונה קטנה. ב-19 בספטמבר 2016 הם נפרדו וג'ולי הגישה תביעת גירושים מפיט, בגלל "חילוקי דעות שלא ניתנים לגישור". הגירושים התקבלו סופית באפריל 2019. ב-2 ביוני 2015, כוכב לכת מינורי 29132 נקרא על שמו של פיט לשם כבוד. פיט היה אלכוהוליסט. בספטמבר 2016, החל להשתתף במפגשי אלכוהוליסטים אנונימיים. בדצמבר 2019, הוא כתב כתבה על ההתמכרות שלו וההחלמה. פיט מנהל אורח חיים טבעוני. פרס אגודת מבקרי הקולנוע של בוסטון לשחקן הטוב ביותר (2011) פרס גלובוס הזהב (1996) פרס אוסקר לסרט הטוב ביותר (2014) פרס גילדת שחקני המסך לצוות השחקנים הטוב ביותר בסרט קולנוע (2010) פרס באפט"א לקולנוע (2014) פרס גילדת שחקני המסך (2010) גביע וולפי לשחקן הטוב ביותר (2007) פרס אוסקר לשחקן המשנה הטוב ביותר (2020) טיים 100 (2007) פרס סאטורן לשחקן המשנה הטוב ביותר (1996) פרס גלובוס הזהב לשחקן המשנה הטוב ביותר - סרט קולנוע (1996) פרס איגוד המבקרים האמריקני לשחקן הטוב ביותר (2011) פרס בחירת המבקרים לליהוק הטוב ביותר (2010) פרס רמברנדט (2010) פרס מעגל מבקרי הקולנוע של ניו יורק לשחקן הטוב ביותר (2011) פרס חברת מבקרי הקולנוע של סאן דייגו להופעה הטובה ביותר על ידי להקה (2009) Phoenix Film Critics Society Award for Best Cast (2009) טיים 100 (2008) בראד פיט, במסד הנתונים הקולנועיים IMDb (באנגלית) בראד פיט, באתר "אידיבי", מאגר הידע העברי לקולנוע ישראלי ועולמי בראד פיט, באתר AllMovie (באנגלית) בראד פיט, באתר Rotten Tomatoes (באנגלית) בראד פיט, באתר Box Office Mojo (באנגלית) בראד פיט, באתר Metacritic (באנגלית) בראד פיט, במסד הנתונים הקולנועיים KinoPoisk (ברוסית) בראד פיט, באתר MusicBrainz (באנגלית) בראד פיט, באתר Discogs (באנגלית) בראד פיט באתר TV.com וויל לורנס, סאנדיי טיימס, פיט פן: ראיון אישי במיוחד עם בראד פיט, באתר nrg‏, 18 בנובמבר 2011 דורון פישלר‏, בראד פיט חוגג יום הולדת 50: הכוכב האחרון, באתר וואלה, 19 בדצמבר 2013 נעם קסל, בראד פיט: "אנג'לינה כרתה את השחלות בשביל שנינו", באתר ynet, 2 בנובמבר 2015 בראד פיט, באתר אנציקלופדיה בריטניקה (באנגלית) Lisette Voytko, The World’s 10 Highest Paid Entertainers, פורבס (באנגלית) קרן בר לב, ‏שרשרת אנושית: בראנג'לינה והילדים בהרכב מלא בשדה התעופה, באתר ‏מאקו‏, 7 ביוני 2015 סוכנויות הידיעות, רשמית: בראד פיט ואנג'לינה ג'ולי מאורסים, באתר ynet, 13 באפריל 2012 הו, לאאנג'לינה ג'ולי מתגרשת מבראד פיט, במדור "פנאי פלוס" באתר ynet‏, 20 בספטמבר 2016 Brad Pitt Is Vegan, But Angelina Jolie Is Not (ארכיון) ניו יורק טיימס, הסרטים של "אפל" מאכזבים בקופות. ג'ורג' קלוני ובראד פיט משלמים את המחיר, באתר הארץ, 24 בספטמבר 2024